text: The Economist: Prísloftið á olju kann elva til ógvusligar príshækkingar
text: #000001
text: Sambært bretska miðlinum The Economist kann avmarkingin av sjóvegis fluttu russisku oljuni skaka altjóða orkumarknaðin og elva til ógvusligar príshækkingar.
text: #000002
text: Bretski miðilin The Economist skrivaði fríggjadagin 2. desember, at prísloftið, sum ES og G7 londini eftir 7 mánaðir við samráðingum, endiliga samdust um at seta á russiska olju, kann elva til prísskakingar á altjóða orkumarknaðinum. ES hevur samtykt at seta eitt prísloft á 60 dollarar fyri tunnuna av sjóvegis fluttari russiskari olju.
text: #000003
text: Europeisk tryggingarfeløg og farmafeløg hava leingi havt fastatøkur á orkumarknaðinum. Heili 95% av allari ognar og skaða trygging fyri olju-tangaskip, hevur verið við teknað hjá feløgum úr Stórabretlandi og ES. Hetta sá út til at vera ein knøttur, sum vestanlondini kundu nýta, til tess at stýra søluni av sjóvegis fluttari russiskari olju á heimsmarknaðinum.
text: #000004
text: Tó so, um Russisk olja ikki kemur fram á marknaðin, so kunnu oljuprísirnir á heimsmarknaðinum hækka, og skaða vesturlendsku brúkararnar, skrivar miðilin. Tískil hevur amerikanska fíggjarmálaráðið lagt eina snilda ætlan. At lata europeisku tryggingarveitararnar halda á at bjóða sínar tænastur, treytað av, at oljan verður keypt sambært einum lægri prísi, sum vestanlondini áseta.
text: #000005
text: Alt valdast hvussu Moskva svarar aftur, skrivar Economist , sum ávarar um, at Kreml kann kuta oljuútflutningin og harvið senda prísirnar á heimsmarknaðinum á himmalferð.
text: #000006
text: “Hin óvissan er, hvussu nógv vald vestanlondini í veruleikanum hava yvir heimsins oljumarknaði,” skrivar miðilin.
text: #000007
text: Greinin ger vart við at lond sum Kina, India og Indonesia fara at vilja sleppa sær undan at vera partur av vesturlendsku handilstiltøkunum. Sambært keldum leita tey eftir alternativum tryggingarveitarum, og eftirsum at prísloftið var kunngjørt longu fyri 6 mánaðum síðani, so hava londini havt tíð til at fyrireika seg.
text: #000008
text: Greinin í The Economist endar við at siga, at veruliga valdsjavnvágin í oljumarknaðunum fer at geva seg til kennar eftir 5. desember, og ógvusligar príshækkingar eru ein møguleiki. Men royndirnar hetta árið siga okkum, at við tíðini er oljumarknaðurin betur førur at tillaga seg, enn vit vanliga geva okkum far um. Og eins og fíggjarlig handilstiltøk hava sett ferð á royndirnar at sleppa sær undan vesturlendska bankakervinum, so fer kríggið at fáa Kina, India og onnur at sleppa sær undan vesturlendska orkuinfrakervinum. Sum vápn hava handils-tiltøk og forðingar sínar avmarkingar og tíðaravmarkaða haldføri, skrivar miðilin til endans.
text: #000009